Riżoluzzjoni tal-Parlament Ewropew dwar ir-rapport annwali 2005 tal-Bank Ċentrali Ewropew (2006/2206(INI))



Official Journal 313 E , 20/12/2006 P. 0458 - 0463



P6_TA(2006)0464 Ir-rapport annwali 2005 tal-Bank Ċentrali Ewropew Riżoluzzjoni tal-Parlament Ewropew dwar ir-rapport annwali 2005 tal-Bank Ċentrali Ewropew (2006/2206(INI)) Il-Parlament Ewropew, - wara li kkunsidra r-rapport annwali 2005 tal-Bank Ċentrali Ewropew (BĊE), - wara li kkunsidra l-Artikolu 113 tat-Trattat KE, - wara li kkunsidra l-Artikolu 15 ta' l-Istatut tas-Sistema Ewropea tal-Banek Ċentrali u tal-Bank Ċentrali Ewropew, - wara li kkunsidra r-riżoluzzjoni tiegħu tat- 2 ta' April 1998 dwar ir-responsabilità demokratika fit-tielet fażi ta' l-Unjoni Ekonomika u Monetarja [1], - wara li kkunsidra il-votazzjoni tiegħu tal- 5 ta' Lulju 2005 fejn irrifjuta l-mozzjoni għal-riżoluzzjoni dwar ir-Rapport Annwali ta' l-2004 dwar il-Bank Ċentrali Ewropew [2], - wara li kkunsidra r-riżoluzzjoni tiegħu ta' l- 4 ta' April 2006 dwar is-sitwazzjoni ekonomika Ewropea: rapport preparatorju dwar il-linji gwida ġenerali tal-politika ekonomika għall-2006 [3], - wara li kkunsidra r-riżoluzzjoni tiegħu tas- 17 ta' Mejju 2006 dwar il-finanzi pubbliċi fl-Unjoni Monetarja Ewropea (EMU) [4], - wara li kkunsidra l-komunikazzjoni tal-Kummissjoni tat- 12 ta' Lulju 2006 dwar id-dikjarazzjoni annwali dwar iz-zona ta' l-Euro (COM(2006)0392), - wara li kkunsidra l-pożizzjoni tiegħu tat- 13 ta' Marzu 2003 dwar ir-rakkomandazzjoni tal-Bank Ċentrali Ewropew dwar il-proposta għal Deċiżjoni tal-Kunsill dwar emenda ta' l-Artikolu 10.2 ta' l-Istatut tas-Sistema Ewropea tal-Banek Ċentrali u tal-Bank Ċentrali Ewropew [5], - wara li kkunsidra r-riżoluzzjoni tiegħu ta' l- 14 ta' Marzu 2006 dwar ir-reviżjoni strateġika tal-Fond Monetarju Internazzjonali [6], - wara li kkunsidra r-rapporti tal-Bank Ċentrali Ewropew dwar stabilità finanzjarja u dwar integrazzjoni finanzjarja fiż-żona ta' l-Euro, - wara li kkunsidra l-ittra tal- 5 ta' Mejju 2006 mill-President tal-Kumitat għall-Affarijiet Ekonomiċi u Monetarji tiegħu lill-President fil-kariġa tal-Kunsill Ecofin li tikkonċerna l-proċedura għan-nominazzjoni tal-Bord Eżekuttiv tal-Bank Ċentrali Ewropew, - wara li kkunsidra l-previżjonijiet ekonomiċi ta' l-Eurosistema maħruġa f'Ġunju 2006, - wara li kkunsidra l-Artikoli 106 u 112(1) tar-Regoli ta' Proċedura tiegħu, - wara li kkunsidra r-rapport tal-Kumitat għall-Affarijiet Ekonomiċi u Monetarji (A6-0349/2006), A. jagħraf l-indipendenza sħiħa tal-Bank Ċentrali Ewropew (BĊE) u tas-Sistema Ewropea tal-Banek Ċentrali (SEBĊ), B. billi l-obbjettiv prinċipali tal-BĊE u tas-SEBĊ hu li jżommu stabilità tal-prezzijiet filwaqt li jappoġġjaw il-politiki ġenerali ekonomiċi tal-Komunità, kif definiti fl-Artikolu 2 tat-Trattat KE; billi l-Artikolu 105 tat-Trattat KE jgħid li politika monetarja għandha tikkontribbwixxi "mingħajr preġudizzju għall-obbjettiv ta' l-istabilità tal-prezzijiet" sabiex jintlaħqu l-obbjettivi Komunitarji, C. billi l-prodott gross domestiku (PGD) taż-żona ta' l-Euro żdied b'1.4 % fl-2005, inqas mill-1.8 % ta' l- 2004, filwaqt li r-rata ta' l-inflazzjoni fiz-zona ta' l-Euro kienet ta' 2.2 %, qrib it-2.1 % ta' l-2004, D. billi l-Istati Membri ma kienux kapaċi jibbenefikaw b'mod indaqs minn tkabbir dinji qawwi fl-2005; billi, fost raġunijiet oħra, dan jista' jkun li ġara minħabba l-għoli tal-prezzijiet taż-żejt u movimenti mhux favorevoli fir-rati tal-kambju, fejn l-Euro ġiet tiswa aktar minn USD 1.17 f'Diċembru 2005 (meta mqabbel ma' l-ogħla valur tiegħu ta' USD 1.36, f'Diċembru ta' l-2004), billi tbassir ta' tkabbir jindika ċertu rkupru ekonomiku, bi stimi mill-Kummissjoni li jindikaw tkabbir ta' 2.5 % għall-2006 u bejn 1.3% u 2.3% għall-2007, flimkien ma' inflazzjoni kemm kemm aktar minn 2%, E. billi l-kunsill ta' tmexxija tal-BĊE, wara li żamm kostanti r-rati ta' interess ewlenin għal sentejn u nofs għal 2%, żiedhom suċċessivament b'25 punt ta' bażi fl- 1 ta' Diċembru 2005, fit- 2 ta' Marzu, fit- 8 ta' Ġunju, fit- 3 ta' Awissu u fil- 5 ta' Ottubru 2006, u billi r-rati ta' interess baqgħu fuq livelli baxxi kemm f'termini nominali kif ukoll f'termini reali, F. billi attwalment hemm ħafna li huma nominati għall-ħatriet għall-ogħla pożizzjonijiet fl-IMF, id-WTO u l-OECD, separati sew minn dawk fil-Bank Dinji, bla implikazzjonijiet avversi għall-prospetti ta' karriera tal-kandidati, G. billi f'xhur riċenti, bosta banek ċentrali ta' pajjiżi terzi ħabbru l-intenzjoni tagħhom li jżidu l-proporzjon tar-riservi tal-kambju barrani miżmuma f'Euro, H. billi żbilanċi dinjija żdiedu fl-2005, partikularment minħabba ż-żieda fil-bilanċ Amerikan ta' żbilanċ talpaġamenti, li laħaq 6.4 % tal-PGD, I. billi l-kontijiet annwali tal-BĊE għall-2005 juru profit nett ta' żero, li hu ġġustifikat bi proviżjonament sħiħ tar-riżultati miksuba, J. billi l-BĊE għandu rwol importanti fil-funzjonament xieraq tal-mekkaniżmu tar-rata tal-kambju Ewropea (ERM II) u fil-ġlieda kontra l-inflazzjoni, K. billi l-Parlament lest li jgħin it-tisħiħ ta' l-irwol u ta' l-awtorità internazzjonali tal-BĊE fix-xena internazzjonali, Żviluppi ekonomiċi u monetarji 1. Jenfasizza li fl-isfond ta' l-irkupru ekonomiku, bi tkabbir annwali fil-PGD reali ta' 2.5% u b'kontribuzzjoni ta' domanda domestika ta' 2.1% fit-tieni kwart ta' l-2006, tkabbir ekonomiku riċenti hu sostnut minn riformi nazzjonali u programmi ta' investiment fis-swieq tax-xogħol, finanzjarji u tal-prodott; jikkonsidra li kull żieda ta' rati ta' interess għandha tittieħed b'attenzjoni sabiex ma tipperikolax it-tkabbir ekonomiku; jiġbed l-attenzjoni għar-riskji marbuta ma' l-evoluzjoni tat-triq li twassal għall-bidla ta' l-euro u mal-prezz taż-żejt, fatturi li kellhom sehem qawwi fit-tkabbir dgħajjef fl-2005; ifaħħar il-politika tal-BĊE li jikkonċentra fuq l-aktar obbjettiv importanti, iż-żamma ta' l-istabilità tal-prezzijiet; jikkunsidra, f'dan is-sens, li l-BĊE rreaġixxa korrettament għal żviluppi ekonomiċi u finanzjarji fl-2005 billi għolla r-rata ta' interess tiegħu wara li ntlaħqu punti għolja fl-inflazzjoni ta' 2.6% f'Settembru 2005; 2. Madankollu, jenfasizza li l-BĊE jrid ikun konxju tar-riskji, mill-perspettiva ta' tkabbir, ta' żiediet kontinwi fir-rata ta' l-interess fil-kuntest ta' rkupru ekonomiku riċenti; jinnota li, sabiex jappoġġjaw l-irkupru ekonomiku, l-Istati Membri jridu jimplimentaw ir-riformi strutturali u l-attivitajiet ta' l-investiment meħtieġa; jikkunsidra li l-politika tar-rata ta' interess hi influwenzata mill-progress li sar bit-titjib tal-finanzi tas-settur pubbliku fl-Istati Membri; 3. Jinnota li fil-perjodu bejn 2003 u l-2005, rati ta' interess ta' 2% kienu storikament baxxi sabiex jappoġġjaw l-irkupru ekonomiku; jistieden lill-BĊE jkompli jikkonforma ma' l-obbligu tiegħu permezz talpolitika tiegħu li jiżgura rabta qawwija ta' l-aspettattivi dwar l-inflazzjoni għal perjodu ta' żmien minn medju sa twil f'livelli konsistenti ma' l-istabilità tal-prezzijiet; jenfasizza li l-BĊE għandu jkompli josserva mill-qrib il-prezzijiet taż-żejt, il-prezzijiet tal-proprjetà u l-likwidità ta' bilanċ favorevoli kontinwu; 4. Jinnota li hu essenzjali għall-konsolidazzjoni li daħlu għaliha l-Istati Membri biex ikomplu, sabiex jipprovdu l-pedamenti għal tkabbir fit-tul ta' żmien, għalkemm fl-istess ħin ma jridx jittwarrab l-investiment f'soċjetà li tkun kapaċi tiffaċċja l-futur; ix-Xejra Ekonomika Dinjija ta' l-IMF t'issa ssosstni din id-dijanjożi; aktar progress lejn riforma fl-Istati Membri taz-zona ta' l-Euro jibqa' fattur deċisiv fit-tisħiħ tal-pedamenti għal tkabbir fit-tul ta' żmien; 5. Jinnota li, fl-aħħar ta' 2001 u fil-bidu ta' l-2003, kien hemm sinjali ta' rkupru ekonomiku simili għal dawk li wieħed jista' josserva bħalissa, imma dawn ma kinux ipproduċew tkabbir sostenibbli; jinnota li lestimi tal-Kummissjoni u dawk ta' l-Eurosistema jippuntaw lejn irkupru żgħir fl-2006, segwit minn tnaqqis fl-attività ekonomiku fl-2007; hu ta' l-opinjoni li kull żieda fil-potenzjal għal tkabbir fiz-zona ta' l-Euro jiddependi fuq riformi strutturali kif ukoll fuq attivitajiet ta' investiment implimentati bil-għaqal fl-Istati Membri; jirrikonoxxi li l-kompetizzjoni fis-swieq ta' l-UE u l-kwalità għolja ta' l-impjieg huma l-forza li qed timbotta t-tkabbir ekonomiku 'l quddiem u li l-impatt tagħha fuq il-qligħ ta' l-effiċċjenza u l-innovazzjoni m'għandux jiġi mfixkel; jinnota li l-irkupru ekonomiku riċenti fl-2006 u jenfasizza li l-Istati Membri għandhom jaħsdu aktar benefiċċji minn din is-sitwazzjoni pożittiva billi jikkonsolidaw b'mod serju il-baġits tagħhom; 6. Hu ta' l-opinjoni li żieda fil-potenzjal għal tkabbir fiz-zona ta' l-Euro hi kontinġenti għall-implimentazzjoni kontinwa konsistenti ta' l-aġenda tar-riforma; f'kull każ dan irid jinkludi sistemi ta' sikurezza soċjali għall-futur b'kunsiderazzjoni għall-bidliet demografiċi; f'dan l-isfond, djalogi makroekonomiċi Ewropej biex jiġu żviluppati standards għall-aġendi ta' riforma nazzjonali u politika makroekonomika bbilanċjata tajjeb, jibqgħu fatturi importanti; f'dan il-kuntest hu importanti għall-BĊE li jżomm l-indipendenza tiegħu; 7. Jikkunsidra li d-divergenzi fi ħdan iż-żona ta' l-Euro, fejn jeżistu disparitajiet fit-tkabbir (sa 4.5% fl- 2005) u fir-rati ta' l-inflazzjoni (sa 2.7% fl-2005) jikkonstitwixxu theddida kbira għall-EMU fit-tul ta' żmien; 8. Jinnota li hemm riskju li dejjem qed jiżdied li l-preżżijiet tal-proprjetà qed ikunu mmodifikati biex jirriflettu ż-żiediet rapidi u mhux sostenibbli fil-prezzijiet f'dawn l-aħħar snin; jixtieq jara klarifikazzjoni tal-politika tal-BĊE fir-rigward ta' bidliet fi prezzijiet ta' l-assi, inkluż prezzijiet tal-proprjetà; jikkunsidra li, għal żmien twil, pożizzjoni aktar ċara ser tgħin biex jiġu evitati spekulazzjonijiet milli jiżviluppaw; 9. Jilqa' b'sodisfazzjoni s-sħubija ta' Ċipru, tal-Latvja u ta' Malta fl-ERM II fid- 29 ta' April 2005 u dik tas- Slovakja fil- 25 ta' Novembru 2005; jappoġġja l-introduzzjoni ta' l-Euro mill-Istati Membri kollha; jikkunsidra li għandha tingħata attenzjoni xierqa għall-preċiżjoni u għall-kredibilità ta' l-istatistika ta' Stati Membri fir-rigward tal-konformità mal-kriterji ta' konverġenza; jistieden lill-Istati Membri l-oħra biex jieħdu miżuri mingħajr dewmien biex ukoll jiġu konformi mal-kriterji mfassla għas-sħubija fiz-zona ta' l-Euro; 10. Jinnota li hemm differenzi fil-mekkaniżmu tat-trażmissjoni tal-politika monetarja fost l-Istati Membri taz-zona ta' l-Euro ma xi pajjiżi, partikularment, li jkunu aktar reattivi minħabba predominanza ta' dejn b'rati varjabbli; jistieden lill-BĊE u lill-Kummissjoni biex irressqu analiżi ċara ta' dawn id-differenzi u tat-titjib li jista' jsir sabiex tkun ffaċilitata t-trażmissjoni tal-politika monetarja; iċ-ċansijiet ta' trawwim ta' kuxjenza fl- Ewropa jistgħu jiżdiedu biss jekk il-prinċipju gwida ta' "unità u diversità" hu aċċettat kemm soċjalment kif ukoll ekonomikament; 11. Jenfasizza r-riskji ta' aġġustamenti mgħaġġla għad-diżekwilibriju internazzjonali, li jista' jwassal għal għoli fir-rata ta' kambju ta' l-Euro vis-a-vis id-dollar; jistieden lill-Eurogroup, lill-Kunsill u lill-BĊE biex jeżerċitaw bi sħiħ is-setgħat rispettivi tagħhom, u jsaħħu l-koordinazzjoni ta' l-azzjoni tagħhom fl-isfera talpolitika tar-rati tal-kambju; 12. Jinnota li l-BĊE hu favur it-tisħiħ tad-driegħ preventiv tal-Patt ta' Stabilità u ta' Tkabbir (SGP), imma wkoll kemm-il darba ħa pożizzjoni ta' kritika fir-rigward ta' possibilità ta' laxkar tad-driegħ korrettiv ta' l- SGP, pożizzjoni li hi konsistenti ma' dik tal-banek ċentrali kollha fiż-żona ta' l-Euro, u xi wħud diġa esprimew kritika ħarxa f'dan il-kuntest; Politika monetarja 13. Hu ta' l-opinjoni li aktar ċarezza u konsistenza hi meħtieġa fil-politika monetarja applikata mill-BĊE, partikularment meta wieħed jiddefinixxi l-importanza rilevanti taż-żewġ pilastri ta' politika prinċipali, i.e. ilforniment tal-flus (M3) u l-informazzjoni l-oħra kollha relevanti dwar żviluppi ta' l-inflazzjoni futuri, u rrelazzjoni bejn dawn iż-żewġ pilastri; jemmen li regoli ċari u trasparenti ta' kif dawn iż-żewġ pilastri jaffettwaw id-deċiżjonijiet operazzjonali dwar politika monetarja, jistgħu jagħmlu l-politika tal-BĊE aktar prevedibbli u effettiva; 14. Jistieden lill-BĊE biex jieħu azzjoni fir-rigward ta' valuri persistentement għolja tal-forniment tal-flus M3 (8.8 % f'Mejju 2006, meta mqabbel ma' 7.4 % f'Diċembru 2005) f'paragun mal-valur ta' referenza għal żmien twil ta' 4.5 %; jirrimarka, b'mod partikulari, it-tkabbir sostanzjali fil-flus fiċ-ċirkolazzjoni u f'depożiti ta' flus li jistgħu jinġibdu u huwa mħasseb li din l-espansjoni mhux ser tkun sostenibbli għal żmien twil; jitlob lill-BĊE biex jinvestiga aktar mill-qrib l-iżviluppi fis-suq ipotekarju u fis-self għal merġers u għal akkwisti, u l-effetti possibli tagħhom f'termini ta' riskju sistematiku, ta' kunfidenza tal-konsumatur u ta' liżvilupp tar-rata ta' interess; Stabilità u integrazzjoni finanzjarja 15. Jilqa' bil-ferħ il-pubblikazzjoni ta' l-ewwel rapport ta' l-ECB dwar l-integrazzjoni finanzjarja fiz-zona Euro, billi dan huwa essenzjali kemm biex iwassal informazzjoni dwar il-politika monetarja kif ukoll għallistabilità finanzjarja; jinnota li, skond l-ECB, l-integrazzjoni finanzjarja teħtieġ l-integrazzjoni ta' l-infrastrutturi tas-suq, b'mod speċjali sistemi ta' għoti bi ħlas; jinnota l-intenzjoni ta' l-ECB li joħloq infrastruttura ta' ħlas; jinnota li, sakemm l-infrastruttura tiegħu tkun ġiet introdotta, għandha tidħol fis-seħħ tmexxija ta' l-ECB; 16. Jikkundanna l-fatt li l-BĊE għamel kuntatt mal-Kumitat tar-Regolaturi Ewropej tat-Titoli rigward miżuri ta' livell 2 anke qabel ma l-leġiżlatur ħa azzjoni; 17. Jaqsam il-biżgħat li għandu l-BĊE rigward fondi ta' kopertura u jistieden lill-BĊE biex iwettaq aktar analiżi f'dan il-qasam; 18. Jistieden lill-Kummisjoni biex tagħti aktar attenzjoni lill-impatt ta' l-imġiba tas-swieq finanzjarji fuq issitwazzjoni makroekonomika taż-żona ta' l-euro; 19. Jinnota t-theddidiet għall-istabilità tas-suq finanzjarju ġġenerati minn għaqdiet bejn il-fruntieri; għalhekk jistieden lill-BĊE sabiex iwettaq analiżi, jiffoka b'mod partikolari fuq il-kwistjoni dwar is-sellief ta' laħħar istanza ("the lender of last resort"), u biex jippreżenta analiżi korrispondenti fid-djalogu monetarju ta' l-2007; 20. Iħares 'l quddiem b'interess għall-implimentazzjoni ta' sistema integrata ta' tip TARGET II, li ser ittejjeb l-immaniġġjar tal-likwidità madwar s-SEBĊ u ser tiġġenera titjib konsiderevoli fl-effiċjenza; iħeġġeġ lis-SEBĊ biex tfassal qafas legali komprensiv, trasparenti u robust għall-ħidma futura ta' TARGET II; 21. Jiddispjaċih dwar il-fatt li l-BĊE, bħall-Kunsill, ma rax in-neċessità li jinforma lill-Parlament dwar il-Memorandum ta' Ftehim dwar l-immaniġġjar tal-kriżijiet finanzjarji; L-irwol estern ta' l-Euro 22. Jirrepeti t-talba tiegħu sabiex jgħaqqad ir-rappreżentazzjoni taz-zona ta' l-euro fl-istituzzjonijiet finanzjarji internazzjonali sabiex jiddefendi l-interessi b'forza konsistenti mal-piż ekonomiku tiegħu; 23. Jinnota b'interess li bosta banek ċentrali ħabbru li għandhom il-ħsieb li jżidu l-proporzjon tar-riservi tagħhom miżmuma f'euro; jistieden lill-BĊE biex isegwi mill-qrib dawn il-movimenti u, bħala parti mirrapport annwali dwar l-irwol internazzjonali ta' l-euro, sabiex tiġi ppreżentata l-kwantifikazzjoni tagħhom u jiġu analizzati l-konsegwenzi tagħhom, b'mod partikulari fir-rigward tar-rati tal-kambju; Karti tal-Flus 24. Josserva li l-valur tal-karti ta' l-euro fiċ-ċirkolazzjoni kompla jżid ir-ritmu għoli biex jilħaq aktar minn 12.8 % fl-2005; jinnota li din iż-żieda kontinwa hija prinċipalment ir-riżultat ta' tnaqqis qawwi, speċjalment tnaqqis tal-karti tal-EUR 500, li ż-żieda fin-numru tagħhom kienet laħqet aktar minn 20.9 %; jistieden lill-Bank Ċentrali Ewropew biex jeżamina r-raġunijiet għal din iż-żieda sostanzjali, u sabiex janalizza t-tipi ta' transazzjonijiet li saru b'dawn il-karti tal-flus u t-tqassim tad-domanda skond il-pajjiż, bil-ħsieb li jiġu identifikati r-riskji eventwali; 25. Jikkunsidra li l-ewwel ġenerazzjoni tal-karti tal-flus, li huma nieqsa minn kull rappreżentazzjoni ta' ħlejjaq ħajjin reali, xenarji jew monumenti, tgħin biex twassal xbieha kiesħa ta' integrazzjoni monetarja, u tikkontribwixxi biex l-Ewropej ibiegħdu lilhom infushom mill-euro; jistieden lill-BĊE biex jintroduċi ħlejjaq ħajjin, xenarji, ħidmiet umani Ewropej jew personalitajiet Ewropej li fuqhom hemm qbil għat-tieni ġenerazzjoni ta' karti tal-flus; jistieden lill-BĊE biex jippreżenta l-ideat tiegħu lill-Parlament dwar din il-kwistjoni; Kontroll demokratiku 26. Jilqa' l-impenn ċar tal-BĊE għar-ratifikazzjoni ta' l-abbozz tal-Kostituzzjoni, li telenka l-elementi essenzjali għall-qafas ta' politika għall-UME skond il-pilastru monetarju kif ukoll skond il-pilastru ekonomiku u fiskali; jenfasizza li l-proċess ta' ratifikazzjoni m'għandu l-ebda piż fuq l-iffunzjonar ta' l-unjoni monetarja u ma jaffettwax l-istabilità ta' l-euro; jistieden lill-BĊE biex ikompli jiżgura l-kredibilità ta' l-euro u sabiex iwassal stabilità fil-prezz li huwa prerekwiżit għal ambjent makroekonomiku mhux inflazzjonarju li jwassal għal tkabbir ekonomiku u l-ħolqien ta' l-impjiegi; 27. Jikkunsidra li l-indipendenza tal-BĊE, inkluża l-proċedura sabiex jinħatru l-membri tal-Bord Eżekuttiv, uriet il-valur tagħha; jenfasizza li l-Artikolu 112(2)(b) tat-Trattat tal-KE jipprovdi li l-membri tal-Bord Eżekuttiv tal-BĊE jinħatru minn persuni li r-reputazzjoni u l-esperjenza tagħhom fil-qasam monetarju u bankarju huma rikonoxxuti, u jenfasizza li n-nazzjonalità tagħhom għandha tkun irrilevanti u li għandhom jibqgħu jiġu ġġudikati bil-kriterji stretti tat-Trattat, bħalma huwa dak tal-kwalifiki tagħhom; jikkunsidra li rresponsabiltà demokratika u t-trasparenza ex-ante jitjiebu jekk il-Kunsill jevalwa diversi kandidati potenzjali u jekk il-kandidat propost mill-Kunsill ikun suġġett għal votazzjoni ta' approvazzjoni mill-Parlament; 28. Jistieden lill-Kunsill sabiex ikompli bil-proċedura li jaħtar il-membri tal-Bord Eżekuttiv; jenfasizza rrieda li jingħaqad ma' l-istituzzjonijiet l-oħra fit-tiftixa għal titjib possibbli qabel ma l-Bord Eżekuttiv jiġi biex jiġġedded fl-2010; 29. Jikkunsidra li l-politika ta' djalogu monetarju bejn il-Parlament u l-BĊE kienet suċċess, u waħda li għandha tinbena aktar; jenfasizza li r-responsabilità ex post tal-BĊE hija ta' importanza primordjali għallkunfidenza, u għalhekk għall-istabilità, dwar is-swieq finanzjarji; huwa importanti għall-għaqda tal-Bord Eżekuttiv u l-Kunsill tal-Gvernaturi li jkomplu jiġu żgurati fil-preżentazzjoni pubblika; jappoġġja politika ta' informazzjoni immirata min-naħa tal-BĊE lejn il-Parlament, il-Kunsill u l-Kummissjoni; jenfasizza ħafna li t-talba għal titjib fil-politika ta' komunikazzjoni tal-BĊE għandha tidher biss f'dan l-isfond tal-preservazzjoni simultanja ta' l-indipendenza tal-BĊE u ta' l-entitajiet tiegħu; madankollu jtenni it-talba tiegħu għallpubblikazzjoni annwali mhux biss ta' deskrizzjoni fil-qosor analizzata pajjiż pajjiż, iżda wkoll għal deskrizzjoni ġenerali reġjonali u transkonfinali dwar xejriet relevanti, skond il-mudell "Beige Book" tar-Riserva Federali ta' l-Istati Uniti, li għandu jagħti l-opportunità lill-BĊE li jinfluwenza d-dibattitu dwar ix-xejriet ta' produttività u l-prospett għall-prezzijiet u l-ħlas; iħeġġeġ lill-BĊE li jeżamina l-possibilità li jippubblika lminuti fil-qosor; 30. Jenfasizza li l-kredibilità tal-BĊE hija wkoll dipendenti fuq grad għoli ta' trasparenza fil-proċessi tatteħid tad-deċiżjonijiet; itenni t-talba tiegħu, li, ftit wara l-laqgħat tal-Kunsill tal-Gvernaturi tal-BĊE, il-minuti fil-qosor ta' dawn il-laqgħat ikunu ppubblikati u jkollhom fihom dikjarazzjoni ċara ta' l-argumenti favur u kontra d-deċiżjonijiet meħuda, ir-raġunijiet għala dawn id-deċiżjonijiet ittieħdu u jekk dawn id-deċiżjonijiet ittieħdux unanimament jew le; jinsisti li din il-forma ta' komunikazzjoni m'għandhiex tissostitwixxi l-informazzjoni mogħtija mill-President tal-BĊE immedjatament wara li jittieħdu d-deċiżjonijiet monetarji, li jipprovdu tagħrif ta' valur u f'waqtu għall-osservaturi u għall-parteċipanti tas-suq; iqis li din it-trasparenza hija importanti għax b'dan il-mod is-suq ikollu stampa aktar ċara tal-politika monetarja tal-BĊE; 31. Jirrimarka li hu kien irrifjuta s-sistema tal-votazzjoni permezz ta' rotazzjoni applikabbli għad-deċiżjonijiet tal-Kunsill tal-Gvernaturi tal-BĊE li ġiet adottata fl-2003 minħabba li hi kumplessa wisq; iqis li minħabba l-ħsieb għat-tkabbir taż-żona ta' l-euro fil-futur, ikun xieraq li titwaqqaf sistema ġusta u fl-istess ħin effikaċi; ifakkar ir-riżoluzzjoni li titlob għal bord tal-BĊE b'9 membri, li jkun jieħu ħsieb il-politika monetarja, u b'hekk tiġi sostitwita s-sistema diffiċli li teżistenti attwalment u tevita s-soluzzjoni ħafna aktar kumplessa deċiża għall-futur; iħeġġeġ li t-Trattat għandu jinbidel skond dan; 32. Jistieden lill-BĊE biex jagħti aktar importanza lill-istrateġija ta' komunikazzjoni fis-seduti ta' smigħ tal-President mill-kumitat tal-Parlament responsabbli għall-affarijiet ekonomiċi u monetarji; It-tmexxija tal-BĊE 33. Jinnota li l-istaff kollu tal-BĊE żdied b'mod kostanti u sostanzjalment mill-1999, żieda ta' 86 % matul dak il-perjodu; jinnota li l-BĊE jirrapporta waqfa temporanja fir-reklutaġġ ta' l-istaff tul diversi xhur fl-2005, iżda li madankollu kompla jiżdied bi 3.5% tul dik is-sena; jinnota li l-BĊE poġġa fuq quddiem ir-rieda tiegħu li jsaħħaħ l-effettività interna tiegħu; iqis li dan l-objettiv huwa ta' min ifaħħru u jixtieq li jiġi verament kkonkretizzat fiż-żmien stipulat, speċjalment bl-istabilizzazzjoni fuq tul ta' żmien fin-numru ta' impjegati; 34. Jenfasizza l-importanza li l-BĊE u l-banek ċentrali nazzjonali għandhom jaqblu fil-kwalità tad-djalogu, it-trasparenza ta' l-informazzjoni u r-rikonoxximent ta' l-eżistenza tat-trejdjunjins fil-laqgħat tal-Kumitat ta' l-Istaff; 35. Jikkunsidra li l-involviment ta' l-istaff u t-trejdjunjins fid-deċiżjonijiet li jikkonċernawhom, u d-djalogu soċjali ta' livell għoli, jikkontribwixxi għall-promozzjoni ta' kultura komuni fl-Eurosistema u fis-SEBĊ; 36. Jinnota li l-bilanċ favur ta' EUR 992 miljun tal-BĊE tul l-2005 ġie assenjat bħala dipożizzjoni sabiex ikopri r-riskju tar-rata tal-kambju, ir-riskju tar-rata ta' l-interessi u r-riskju taċ-ċaqliq fil-prezz tad-deheb, li rriżulta fi qligħ nett ta' zero; jinnota li l-livell tad-dispożizzjoni se jiġi revedut kull sena; jinnota, fl-istess ħin, li l-ispejjeż għall-bini ġdid tal-kwartieri ġenerali tal-BĊE huwa stmat li jilħaq EUR 850 miljun; jistieden lill-BĊE biex jiċċara l-miri tiegħu rigward il-livell tal-fondi u d-dispożizzjonijiet tiegħu, u biex jimplimenta politika ta' baġit li, filwaqt li tiżgura kopertura xierqa għar-riskji li tiġi esposta, tagħmilha possibbli li tilħaq riżultati finanzjarji sodisfaċenti; * * * 37. Jagħti istruzzjonijiet lill-President sabiex iressaq din ir-riżoluzzjoni lill-President ta' l-Eurogrupp, lill-Kunsill, lill-Kummissjoni u lill-Bank Ċentrali Ewropew. [1] ĠU C 138 ta' 4.5.1998, p. 177. [2] ĠU C 157 E, 6.7.2006, p.19. [3] Testi Adottati, P6_TA(2006)0124. [4] Testi Adottati, P6_TA(2006)0214. [5] ĠU C 61 E ta' 10.3.2004, p. 374. [6] Testi Adottati, 14.3.2006, P6_TA(2006)0076. --------------------------------------------------